**Ministru kabineta noteikumu projekta „Noteikumi par kritērijiem un kārtību, kādā biedrībai un nodibinājumam piederošās ēkas un inženierbūves netiek apliktas ar nekustamā īpašuma nodokli” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma „Par nekustamā īpašuma nodokli” 1.panta otrās daļas 18.punkts un 12.pants.  Ministru kabineta noteikumu projekts „Noteikumi par kritērijiem un kārtību, kādā biedrībai un nodibinājumam piederošās ēkas un inženierbūves netiek apliktas ar nekustamā īpašuma nodokli” (turpmāk – projekts) tiek izstrādāts sakarā ar to, ka plānotais grozījumu apjoms Ministru kabineta 2006.gada 11.aprīļa noteikumos Nr.285 „Noteikumi par kritērijiem, pēc kuriem biedrībām un nodibinājumiem piederošās ēkas un būves netiek apliktas ar nekustamā īpašuma nodokli” (turpmāk – Ministru kabineta noteikumi Nr.285) pārsniedz 50% teksta, kā rezultātā normatīvo aktu ir nepieciešams sagatavot jaunā redakcijā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Patreiz Ministru kabineta noteikumi Nr.285 nosaka kritērijus, pēc kuriem biedrībām un nodibinājumiem piederošās ēkas un būves netiek apliktas ar nekustamā īpašuma nodokli.  Pamatojoties uz līdz šim spēkā esošo kārtību, Finanšu ministrija katru taksācijas gadu līdz taksācijas gada 15.februārim apkopo saņemtos, Ministru kabineta noteikumu Nr.285 3.punktā minētos, dokumentus, sagatavo un noteiktā kārtībā iesniedz Ministru kabinetā noteikumu projektu par biedrībām un nodibinājumiem, kas atbrīvoti no nekustamā īpašuma nodokļa maksājumiem par tiem piederošajām ēkām un būvēm (piemēram, Ministru kabineta 2013.gada 16.jūlija noteikumi Nr.400 „Noteikumi par biedrībām un nodibinājumiem, kas 2014.gadā atbrīvoti no nekustamā īpašuma nodokļa maksājumiem par tiem piederošajām ēkām un inženierbūvēm”). Nekustamā īpašuma nodokļa atbrīvojums tiek piešķirts uz vienu taksācijas gadu, un tā piemērošanu uzsāk ar nākamā taksācijas gada 1.janvāri. Tādējādi biedrībām un nodibinājumiem, par tiem piederošo ēku un inženierbūvju atbilstību noteiktajiem kritērijiem, informācija un dokumenti Finanšu ministrijā ir jāsniedz katru taksācijas gadu līdz 31.janvārim.  Ja pašvaldība konstatē, ka biedrībai vai nodibinājumam, kurš iekļauts Ministru kabineta noteikumu par biedrībām un nodibinājumiem, kas atbrīvoti no nekustamā īpašuma nodokļa maksājumiem par tiem piederošajām ēkām un būvēm sarakstā, piederošas ēkas un būves izmantošana neatbilst Ministru kabineta noteikumu Nr.285 2.3.apakšpunktā minētajam kritērijam, tā rakstiski informē Finanšu ministriju, kas pamatojoties uz pašvaldības sniegto informāciju, mēneša laikā sagatavo tiesību akta projektu par grozījumiem Ministru kabineta noteikumos par biedrībām un nodibinājumiem, kas atbrīvoti no nekustamā īpašuma nodokļa maksājumiem par tiem piederošajām ēkām un būvēm, paredzot svītrot no saraksta attiecīgo biedrību vai nodibinājumu, kura neatbilst Ministru kabineta noteikumu Nr.285 2.3.apakšpunktā minētajam kritērijam. Pēc grozījumu Ministru kabineta noteikumos par biedrībām un nodibinājumiem, kas atbrīvoti no nekustamā īpašuma nodokļa maksājumiem par tiem piederošajām ēkām un būvēm, spēkā stāšanās pašvaldība divu nedēļu laikā veic nodokļa aprēķinu un nosūta attiecīgajai biedrībai vai nodibinājumam nodokļa maksāšanas paziņojumu par taksācijas gadu, uz kuru tam bija piešķirts nodokļa atbrīvojums.  Pašreizējā kārtība – ikgadēja dokumentu iesniegšana un jauna ar Ministru kabineta noteikumiem apstiprināta saraksta izstrāde – uzliek zināmu administratīvo slogu gan biedrībām un nodibinājumiem, gan Finanšu ministrijai.  Projekts paredz noteikt:  1. kritērijus, pēc kuriem biedrībām un nodibinājumiem (turpmāk – biedrība) piederošās ēkas un inženierbūves netiek apliktas ar nekustamā īpašuma nodokli (turpmāk – nodoklis);  2. kārtību, kādā biedrība iesniedz pieteikumu par tai piederošas ēkas vai inženierbūves iekļaušanu Ministru kabineta rīkojumā par biedrībai piederošajām ēkām un inženierbūvēm, kas ir atbrīvotas no nodokļa (turpmāk - Ministru kabineta rīkojums);  3. kārtību, kādā biedrība informē Finanšu ministriju par tiesību uz atbrīvojuma no nodokļa rašanos attiecībā uz ēku vai inženierbūvi;  4. kārtību, kādā pašvaldība informē Finanšu ministriju par biedrības tiesību uz atbrīvojuma no nodokļa izbeigšanos attiecībā uz biedrībai piederošu ēku vai inženierbūvi;  5. kārtību, kādā biedrībai piederošā ēka vai inženierbūve tiek iekļauta Ministru kabineta rīkojumā vai izslēgta no tā;  6. nodokļa atbrīvojuma piemērošanas kārtību.  Projektā iekļautās tiesību normas paredz, ka uz nodokļa atbrīvojumu var pretendēt tās biedrības, kurām ir piešķirts sabiedriskā labuma organizācijas statuss saskaņā ar Sabiedriskā labuma organizāciju likumu, kā arī invalīdu biedrības. Tā kā projektā iekļautās normas attiecas arī uz invalīdu biedrībām, kurām nav piešķirts sabiedriskā labuma organizācijas statuss, tad iesniedzot projekta 5.punktā minēto rakstveida iesniegumu, invalīdu biedrībai nav jāapliecina, ka invalīdu biedrībai piederošā ēka vai inženierbūve tiek izmantota kādā sabiedriskā labuma darbības jomā.  Projekts paredz, ka biedrībai piederošās ēkas un inženierbūves, kuras ir atbrīvotas no nodokļa, tiks apstiprinātas ar Ministru kabineta rīkojumu, kura ietvaros tiks izstrādāts atbilstošs biedrībai piederošo ēku un inženierbūvju saraksts. Pirmo reizi šāds ar Ministru kabineta rīkojums tiks izdots, nosakot nodokļa atbrīvojumu sākot ar 2016.gadu un tajā tiks iekļautas tās biedrībai piederošās ēkas un inženierbūves, kuras atbilst projekta 2.punktā noteiktajiem kritērijiem un par kurām biedrības būs sniegušas rakstveida iesniegumu atbilstoši projekta pielikumam.  Ministru kabineta rīkojumā iekļautajām biedrībai piederošām ēkām un inženierbūvēm nodokļa atbrīvojums tiks piešķirts uz nenoteiktu laiku - līdz biedrībai piederoša ēka vai inženierbūve tiek svītrota no minētā saraksta.  Projekta mērķis ir mazināt administratīvo slogu gan biedrībām, gan Finanšu ministrijai, jo tas paredz, ka pēc pirmreizējas biedrībai piederošas ēkas vai inženierbūves iekļaušanas Ministru kabineta rīkojumā, turpmāk biedrībai rakstveida iesniegums vai informācija Finanšu ministrijā vai pašvaldībā būs jāsniedz tikai gadījumos, kad notiks izmaiņas biedrībai piederošo ēku un inženierbūvju īpašuma tiesību sastāvā vai ēku izmantošanas veidā. Savukārt Finanšu ministrijai, ievērojot Tieslietu ministrijas izstrādātos priekšlikumus ārējo normatīvo aktu grozījumu skaita apjoma samazināšanai, nevajadzēs katru gadu izstrādāt jaunu Ministru kabineta rīkojumu vai jaunus Ministru kabineta noteikumus.  Nodokļa maksāšanas pienākuma rašanās un izbeigšanās termiņi, kā arī informācijas sniegšanas kārtība pašvaldībām ir noteikta likuma „Par nekustamā īpašuma nodokli” 7.pantā, kura pirmā daļa paredz, ka nodokli sāk maksāt ar nākamo taksācijas gadu pēc īpašuma tiesību vai valdījuma tiesību rašanās, izņemot šajā pantā minētos izņēmuma gadījumus, kad nodokli sāk maksāt ar nākamo mēnesi pēc attiecīgā maksāšanas pienākuma rašanās.  Savukārt atbilstoši likuma „Par nekustamā īpašuma nodokli” 7.pantam nodokļa maksāšanas pienākums izbeidzas ar nākamo taksācijas gadu pēc īpašuma tiesību vai valdījuma tiesību izbeigšanās, izņemot šajā pantā minētos izņēmuma gadījumus, kad nodokļa maksāšanas pienākums izbeidzas ar nākamo mēnesi pēc attiecīgā maksāšanas pienākuma izbeigšanās.  Tāpat likuma „Par nekustamā īpašuma nodokli” 7.pants nosaka, nodokļa maksātājam pienākumu rakstveidā informēt pašvaldību, piemēram, ja iestājas vai izbeidzas tiesības uz šā likuma 1.panta otrajā daļā noteikto atbrīvojumu no nekustamā īpašuma nodokļa, — viena mēneša laikā no šo tiesību rašanās vai izbeigšanās dienas.  Projekts paredz pienākumu pašvaldībām piecu darba dienu laikā informēt Finanšu ministriju:  - par to, ka biedrībai zūd tiesības uz atbrīvojumu no nodokļa sakarā izmaiņām biedrībai piederošo ēku un inženierbūvju īpašuma tiesību sastāvā vai ēku izmantošanas veidā,  - par pašvaldību pašu konstatētajām Ministru kabineta rīkojumā iekļauto biedrībai piederošo ēku un inženierbūvju neatbilstību projekta 2.punktā minētajiem kritērijiem.  Piemērojot projektā noteiktās tiesību normas, ar vārdkopu “ēku un inženierbūvju īpašuma tiesību sastāva izmaiņas” ir jāsaprot tādas darbības, kuru ietvaros tiek grozīts nekustamā īpašuma sastāvs, t.i., zemesgrāmatā tiek ierakstīta jauna biedrībai piederoša ēka vai inženierbūve, kura pretendē uz nodokļa atvieglojumu, vai dzēsta kāda biedrības nekustamā īpašuma sastāvā ietilpstoša ēka vai inženierbūve, uz kuru pārtrauc piemērot nodokļa atvieglojumu.  Ar projektā lietoto terminu “izmantošanas veids” ir jāsaprot ēkas vai inženierbūves izmantošana tādām darbībām, kuras ir noteiktas lēmumā par sabiedriskā labuma organizācijas statusa piešķiršanu. Ja biedrība ēku vai inženierbūvi sāk izmantot citām (lēmumā par sabiedriskā labuma organizācijas statusa piešķiršanu neparedzētajām darbībām), biedrībai zūd tiesības uz atbrīvojumu no nodokļa.  Finanšu ministrija, pamatojoties uz pašvaldības iesniegto informāciju, divu mēnešu laikā veic grozījumus ar Ministru kabineta rīkojumu apstiprinātajā sarakstā, savukārt pašvaldība pārtrauc piemērot nodokļa atbrīvojumu atbilstoši likumā „Par nekustamā īpašuma nodokli” noteiktajiem termiņiem.  Ar projekta spēkā stāšanās brīdi spēku zaudēs Ministru kabineta 2006.gada 11.aprīļa noteikumi Nr.285 „Noteikumi par kritērijiem, pēc kuriem biedrībām un nodibinājumiem piederošās ēkas un būves netiek apliktas ar nekustamā īpašuma nodokli” (Latvijas Vēstnesis, 2006, 64.nr.). |
| 3. | Projekta izstrādē iesaistītās institūcijas | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Biedrības un nodibinājumi, kuriem pieder ēkas vai inženierbūves, nekustamā īpašuma nodokļa administrācijas – pašvaldības, Finanšu ministrija, Valsts zemes dienests, Zemesgrāmatu nodaļas. |
| 2. | Tiesiskā regulējuma ietekme uz tautsaimniecību un administratīvo slogu | Projekts tiek izstrādāts ar mērķi mazināt administratīvo slogu gan biedrībām, gan Finanšu ministrijai, jo tas paredz, ka pēc pirmreizējas biedrībai piederošas ēkas vai inženierbūves iekļaušanas Ministru kabineta rīkojumā, turpmāk biedrībai rakstveida iesniegums vai informācija Finanšu ministrijā vai pašvaldībā būs jāsniedz tikai gadījumos, ja notiks izmaiņas biedrībai piederošo ēku un inženierbūvju īpašuma tiesību sastāvā vai ēkām tiks mainīts lietošanas veids. Savukārt Finanšu ministrijai, ievērojot Tieslietu ministrijas izstrādātos priekšlikumus ārējo normatīvo aktu grozījumu skaita apjoma samazināšanai, nevajadzēs katru gadu izstrādāt jaunu Ministru kabineta rīkojumu vai jaunus Ministru kabineta noteikumus. (Pašreiz biedrībām informācija ir jāiesniedz katru gadu un Finanšu ministrijai katru gadu ir jāizdod jauni Ministru kabineta noteikumi).  Projektā iekļautais tiesiskais regulējums ļauj arī ietaupīt atsevišķu biedrību brīvos naudas līdzekļus, jo nebūs jāveic ikgadēji maksājumi par zemesgrāmatas apliecības kopijām un Valsts zemes dienesta izziņām.  Eiropas Savienības tiesu praksē atzīts, ka biedrības un nodibinājumi var veikt arī darbības, kuras ir uzskatāmas kā saimnieciskā darbība. Nodokļa atbrīvojumu biedrībām un nodibinājumiem (izņemot invalīdu biedrības) var piemērot tikai par tām ēkām un inženierbūvēm, kuras tiek izmantotas tikai konkrētas biedrības vai nodibinājuma ar saimniecisko darbību nesaistīto mērķu sasniegšanai, kas noteikta lēmumā par sabiedriskā labuma organizācijas statusa piešķiršanu. Ņemot vērā to, ka biedrības un nodibinājumi (izņemot invalīdu biedrības) veiks tikai tās darbības, kas noteiktas lēmumā par sabiedriskā labuma organizācijas statusa piešķiršanu, kurām nav saimnieciskās darbības rakstura, tad nodokļa atbrīvojums biedrībām un nodibinājumiem, par tiem piederošām ēkām un inženierbūvēm, netiek kvalificēts kā valsts atbalsta pasākums. Gadījumā, kad nodokļa atbrīvojums tiks piemērots invalīdu biedrībām, kuras var veikt arī darbības, kuras var kvalificēt kā saimnieciskā darbība, ar šīm invalīdu biedrību saimnieciskajām aktivitātēm netiks radīta negatīva ietekme uz konkurenci un nodokļa atbrīvojums invalīdu biedrībām piederošām ēkām un inženierbūvēm netiks kvalificēts kā valsts atbalsta pasākums. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

**Anotācijas III sadaļa – projekts šo jomu neskar.**

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Projektā paredzēts pilnvarojums izstrādāt Ministru kabineta rīkojuma projektu par biedrībai piederošajām ēkām un inženierbūvēm, kas ir atbrīvotas no nodokļa. |
| 2. | Atbildīgā institūcija | Finanšu ministrija. |
| 3. | Cita informācija | Nav. |

**Anotācijas V sadaļa – projekts šo jomu neskar.**

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Pēc projekta pieņemšanas, tiek plānots sabiedrību (biedrības, nodibinājumus un citas ieinteresētās personas) informēt ar Finanšu ministrijas preses relīzes starpniecību, kā arī plānots nosūtīt informatīva rakstura vēstules visām biedrībām un nodibinājumiem, kas 2015.gadā būs atbrīvoti no nekustamā īpašuma nodokļa maksājumiem par tiem piederošajām ēkām un inženierbūvēm. |
| 2. | Sabiedrības līdzdalība projekta izstrādē | Projekta izstrādes procesā par projektu ir saņemti atzinumi arī no Latvijas Pilsoniskās alianses un Latvijas Tirdzniecības un rūpniecības kameras. |
| 3. | Sabiedrības līdzdalības rezultāti | Latvijas Pilsoniskās alianses iebildumi daļēji ir ņemti vērā.  Vērā ir ņemts Latvijas Pilsoniskās alianses iebildums: projekta 2.punktā noteikt, vai nodokļa nepiemērošana nevalstiskām organizācijām piederošām ēkām vai inženierbūvēm tiek īstenota, ja izpildās kāds no kritērijiem, vai visi trīs minētie kritēriji vienlaikus.  Projekta 2.punktā ir paskaidrots, ka nodokļa nepiemērošana tiek īstenota, ja izpildās visi šajā punktā minētie kritēriji.  Vērā netika ņemts Latvijas Pilsoniskās alianses iebildums: projekta objektu loku paplašināt, attiecinot to uz plašāku biedrību un nodibinājumu darbību, kā arī Latvijas Tirdzniecības un rūpniecības kameras priekšlikums, ka visas biedrības un nodibinājumi, neatkarīgi no tā vai tās ir ieguvušas sabiedriskā labuma organizācijas statusu, ja to īpašumā ir ēkas vai inženierbūves var pieteikties un tikt atbrīvotas no nekustamā īpašuma nodokļa nomaksas.  Ar nekustamā īpašuma nodokli neapliekamo objektu loku nosaka likums “Par nekustamā īpašuma nodokli”. Ar projektu nav paredzēts paplašināt to biedrību un nodibinājumu loku, kuriem tiek piešķirts atbrīvojums no nodokļa. Noteikumu projekta mērķis ir mainīt (atvieglot) kārtību, kādā biedrības piesakās uz tiesībām izmantot nodokļa atbrīvojumu. |
| 4. | Cita informācija | Nav. |

**Anotācijas VII sadaļa – projekts šo jomu neskar.**

Finanšu ministrs A.Vilks

2014.08.11. 10:31

1899

Agrita Ozoliņa,

Finanšu ministrijas

Tiešo nodokļu departamenta

Īpašuma un iedzīvotāju ienākuma

nodokļu nodaļas vecākā referente

tālr. 67095493

[Agrita.Ozolina@fm.gov.lv](mailto:Agrita.Ozolina@fm.gov.lv)